د مومندو په ملاله شوي برید په سوشل ميډیا غبرګون راپارولی
د قبايلي ضلعې مومندو په مامد ګټ سيمه کې د نامالومه کسانو په ډزو زيبا ژوبل شوې څوک چې د مومندو د ملالې په نوم يادول کيږي، هغې تير کال ويلي ؤ د خپل عزت بچ کولو په خاطر يې کور ته ور اوښتونکی د ملېشې يو عسکر په ډزو وژلی ؤ.
کراچۍ — زيبا پرون د جمعې په ورځ د نامالومو کسانو لخوا په ډزو ژوبل شوې او د باجوړ روغتون ته وړل شوې ده. پوليس وايي د پېښې مقدمه يې درج کړې او پلټنې يې پېل کړي دي. د پښتون ژغورنې غورځنګ مشر منظور پشتين د زېبا د پېښې په اړه په ټويټر تفصيل ويلی په دغه پېښه يې افسوس څرګند کړی او ويلي يې دي د دغه کورنۍ سره به رابطه کوي او له هغې وروسته به د راتلونکې تګلاره جوړوي. د ملاله يوسفزۍ پلار ضيا الدين يوسفزي په زېبا د بريد غندنه کړې ده. ګل مرجان په ټويټر ویلي، په مومندو کې په رڼا ورځ زېبا ساپۍ د (مومندو ملاله) د کور په وره کې په ډزو ټپي شوه او دا د پښتنو بې وسي ښايي هغه په ټويټ کې په پښتنو طنز هم کړی دی. د زېبا مېړه امین الله وايي دوی نه دي خبر چې ولې ورسره داسې کیږي. هغه ويلي درېم ځل دی چې دغه ډول بريدونه پرې کيږي هغه وايي انصاف غواړي. نوموړي په يوه ويډيو کې ويلي د هيچا سره يې دښمني نشته غريب خلک دي خپله خواري مزدوري کوي. د بره مومندو پولیس تاڼې مشر سردار حسېن وايي دوی مقدمه درج کړې او د زېبا په وېنا دوه پټ مخي کسان راغلي د هغې نه یې اوبه غوښتي او چې هغې انکار وکړو يو تن يې په لاس ډز کړی دی. وي او ای ډيوه سره په خبرو کې پوليس افسر وويل د زېبا لاس دوه ډزه لګېدلی نوره روغه ده او د روغتون نه کور ته منتقل کړی شوې وه. هغه زیاته کړه د ډزو کوونکو کسانو پرضد يې د 324 اقدام قتل د مادې لاندې مقدمه درج کړې او پلټنې يې پېل کړي هڅه کوي چې په دغه پېښه کې ککړ کسان مالوم کړي. ياده پېښه د مومندو په صافي تحصيل کې شوې چې د پوليس افسر په وېنا د علاقې يوه پوله د باجوړه او بله د افغانستان سره لږېدلې ده.